KIRJALLINEN KYSYMYS E-2372/99 esittäjä(t): Mihail Papayannakis (GUE/NGL) komissiolle. Monia metalleja tuottavan kaivoksen toiminnan aloittaminen uudelleen Halkidikin koillisosassa.



Virallinen lehti nro 225 E , 08/08/2000 s. 0115 - 0116



KIRJALLINEN KYSYMYS E-2372/99 esittäjä(t): Mihail Papayannakis (GUE/NGL) komissiolle (16. joulukuuta 1999) Aihe: Monia metalleja tuottavan kaivoksen toiminnan aloittaminen uudelleen Halkidikin koillisosassa Halkidikin koillisosassa ollaan avaamassa uudelleen TVX-yrityksen monia metalleja ja kultaa tuottavaa kaivosta Kreikan valtion täydellä hyväksynnällä. Toimintatehon on tarkoitus olla entiseen nähden moninkertainen ja laitoksen monta kertaa suurempi. Lisäksi siihen ollaan liittämässä suurta kullantuotantolaitosta, joka käyttää syaania ja jonka jätteet ovat erittäin myrkyllisiä ja vaarallisia, sisältäen muun muassa arseenia, kadmiumia, lyijyä ja rikki- sekä syaaniyhdisteitä jne. Koska: - nämä toimet on päätetty toteuttaa tarkistamatta ensin niiden ympäristövaikutuksia, - metallikaivoksen ja kullantuotantolaitoksen rakennustyöt tulevat tuhoamaan pohja- ja pintavedet niin määrän kuin laadun suhteen, sillä valtavia määriä vettä tullaan pumppaamaan kaikkia toimintavaiheita varten ja toiminta saastuttaa vesiä erittäin vaarallisilla aineilla jo olemassa olevien saasteiden lisäksi, jotka nekin edellyttäisivät puhdistustoimenpiteitä, - yhteisön lainsäädäntöä, nimittäin direktiivejä 77/795(1), 80/68(2) ja uutta vesiä koskevaa puitedirektiiviä, rikotaan, - toimintaa tullaan harjoittamaan alueella, jota on ehdotettu Natura 2000 -verkostoon GR 127005 -koodilla ja johon kuuluu vähintään 15 erilaista luontotyyppiä, 76 eläinlajia, 26 tärkeää kasvilajia, jotka sisältyvät direktiiviin 92/43(3) ja 49 lajia, jotka sisältyvät lintujen suojelua koskevaan direktiiviin 79/409(4) sekä Bernin sopimukseen, - toimista on päätetty (esimerkiksi virranuoman poikkeuttamisesta) ja työt on aloitettu (teiden rakentaminen Natura-alueelle, maanporaukset jne.) suorittamatta ympäristövaikutusten arviointia ja direktiivin 97/11(5) vastaisesti, voisiko komissio tutkia asiaa ja ottaa selville, onko asianmukaiset ympäristövaikutusten arvioinnit tehty ja onko kaikki muut yhteisön oikeuden asianmukaiseen noudattamiseen liittyvät toimet toteutettu? Mihin toimiin komissio aikoo ryhtyä, mikäli se toteaa yhteisön ympäristölainsäädäntöä rikotun esimerkiksi edellä mainituilla tavoilla? (1) EYVL L 334, 24.12.1977, s. 29. (2) EYVL L 20, 26.1.1980, s. 43. (3) EYVL L 206, 22.7.1992, s. 7. (4) EYVL L 103, 25.4.1979, s. 1. (5) EYVL L 73, 14.3.1997, s. 5. Margot Wallströmin komission puolesta antama vastaus (17. tammikuuta 2000) Kreikka on todellakin ehdottanut Mount Stratonicon aluetta koodilla GR 1270005 yhteisön tärkeänä pitämäksi alueeksi luontotyyppien sekä luonnonvaraisen eläimistön ja kasviston suojelusta 21 päivänä toukokuuta 1992 annetun neuvoston direktiivin 92/43/ETY nojalla. Tämä alue on tärkeä lähinnä siellä sijaitsevien erilaisten, myös ensisijaisesti suojeltavien metsätyyppien vuoksi. Koska alue liitetään tulevaisuudessa Natura 2000 -verkostoon, siellä olisi vältettävä kaikenlaisia toimia, jotka voisivat vaarantaa sen koskemattomuutta. Komissio on tietoinen Chalidikin TVX-hankkeesta. Kyseinen hanke esitettiin vuosien 19941999 teollisuutta koskevan toimenpideohjelman yhteydessä. Komissio oli pyytänyt täydellistä ympäristövaikutusten arviointia tiettyjen julkisten ja yksityisten hankkeiden ympäristövaikutusten arvioinnista 27 päivänä kesäkuuta 1985 annetun neuvoston direktiivin 85/337/ETY(1), sellaisena kuin se on muutettuna direktiivillä 97/11/EY, vaatimusten mukaisesti niiden vanhojen alueiden suojelua ja kunnostamista koskevien muiden toimien lisäksi, joita Kreikan viranomaiset olivat vaatineet ennen investoinnin hyväksymistä. Kreikan viranomaiset ovat kuitenkin ilmoittaneet komissiolle, että hankkeesta on luovuttu, eikä asiaan ole näin ollen enää kiinnitetty huomiota. Komissio aikoo ottaa yhteyttä parlamentin jäsenen toimittamien tietojen perusteella Kreikan viranomaisiin saadakseen selville, noudatetaanko edellä mainittujen direktiivien säännöksiä ja otetaanko alueen suojeluarvo huomioon. (1) EYVL L 175, 5.7.1985.